दिल्ली-NCR में जहरीली हुई हवा, आसमान में छाई दमघोंटू धुंध, देखिए- कहां कितना रहा AQI
राजधानी दिल्‍ली और आसपास के क्षेत्रों में हवा जहरीली होती जा रही है। यहां सांस लेना तक मुश्किल हो रहा है। दिल्ली के ही कई क्षेत्रों में हवा की क्‍वालिटी 'बहुत खराब' और 'गंभीर' श्रेणी तक में दर्ज की गई है।
नई दिल्ली: राजधानी दिल्‍ली और आसपास के क्षेत्रों में हवा जहरीली होती जा रही है। यहां सांस लेना तक मुश्किल हो रहा है। दिल्ली के ही कई क्षेत्रों में हवा की क्‍वालिटी 'बहुत खराब' और 'गंभीर' श्रेणी तक में दर्ज की गई है। स्थिति यह है कि दिल्ली-NCR में बढ़ते प्रदूषण की वजह से वायु गुणवत्ता बिगड़ने के कारण सोमवरा सुबह भी गहरी धुंध छाई रही। कई इलाकों में तो अधिक्तम एयर क्वालिटी इंडेक्स (AQI) 500 तक भी दर्ज किया गया।सेंट्रल पॉल्यूशन कंट्रोल बोर्ड (CPCB) के अनुसार, दिल्ली के अलीपुर में AQI 486, आनंद विहार में AQI 484, द्वारका में AQI 480, जहांगीर पुरी में AQI 490, मुंडका में AQI 473, नरेला में AQI 483 और रोहिणी में AQI 470 दर्ज किया गया है, जो 'गंभीर श्रेणी' में आता है। इसके अलावा ITO पर 470, IGI एयरपोर्ट पर 465 AQI और जवाहरलाल नेहरू स्टेडियम पर 439 AQI दर्ज किया गया है। यह भी 'गंभीर श्रेणी' में आता है।इनमें से बहुत सी जगहों पर अधिक्तम AQI 500 तक भी दर्ज किया गया है। उल्लेखनीय है कि 0 और 50 के बीच एक्यूआई को 'अच्छा', 51 और 100 के बीच 'संतोषजनक', 101 और 200 के बीच 'मध्यम', 201 और 300 के बीच 'खराब', 301 और 400 के बीच 'बेहद खराब' और 401 से 500 के बीच 'गंभीर' माना जाता है। ऐसे में दिल्ली की बहुत सी जगहों पर AQI का स्तर गंभीर श्रेणी में दर्ज किया गया है, जो लोगों के स्वास्थ्य के लिए काफी खतरनाक है।इतना ही नहीं, दिल्ली के साथ-साथ नोएडा और गुरुग्राम में भी बढ़ते प्रदूषण की वजह से वायु गुणवत्ता बिगड़ी है। सेंट्रल पॉल्यूशन कंट्रोल बोर्ड (CPCB) के अनुसार, नोएडा के सेक्टर 1 में AQI 471 (गंभीर), सेक्टर-62 में AQI 479 (गंभीर), सेक्टर- 116 में AQI 476 (गंभीर) दर्ज किया गया है। वहीं, गुरुग्राम सेक्टर 51 में AQI 496 (गंभीर) दर्ज किया गया है।